На основу члана 6.став 4. Закона о ученичком и студентском стандарду ( „Службени гласник РС“, бр.18/10, 55/13, 27/18 – др.закон и 10/19), члана 8.став 1. Правилника о смештају и исхрани ученика и студената ( „Службени гласник РС“број 36/19) и Решење број: 451-02-268/2024-05, од 26.04.2024.године, Министарство просвете расписује

**Конкурс за пријем ученица за смештај и исхрану**

**за школску 2024/2025. годину**

**у Дом ученика медицинске школе „Сестре Нинковић“ у Крагујевцу**

**Смештајни капацитет Дома је 135 ученица** **свих средњих школа у Крагујевцу,** чији је оснивач Република Србија, који су први пут уписани у одређени разред у текућој школској години, чије се школовање финансира из буџета Републике Србије, који имају држављанство Републике Србије и чије пребивалиште није у седишту школе коју похађају.

* **Пријављивање кандидата на конкурс обавиће се у следећим роковима:**
* **у првој расподели - од 01. до 12. јула 2024. год. ( радним даном од 8 до 14 часова),**
* **за преостала слободна места - од 26. до 28. августа 2024. године, ( радним даном од 8 до 14 часова)**
* **за осетљиве друштвене групе, за оне који нису добили смештај у првој расподели – од 26. до 28. августа 2024. године.**

**Напомена:** Ученици који према правилницима о наставном плану и програму стручних предмета средњег стручног образовања имају обавезу обављања професионалне праксе која се бројчано оцењује и улази у укупан просек оцене, обавезни су да се пријаве у првој расподели од 1. до 12. јула 2024. године, а њихово рангирање обавиће се у другој расподели, када достављају сведочанства. Ученицима, који се не пријаве у периоду од 1. до 12. јула 2024. године, неће се накнадно примати пријаве.

**У првој расподели примају се 123 ученице**.

* Комисија за пријем ученица објављује **прелиминарну ранг - листу 16. јула 2024. године.**
* Од момента објављивања листе, кандидати имају право **приговора** **у року од 8 дана**, ( до 24. јула 2024.године ) **од 8 до 13 часова.**
* Установа разматра **жалбе** и одлучује о њима у року од **8 дана**, након чега објављује **коначну ранг - листу за прву расподелу**.
* Одлуку о праву на смештај доноси директор установе, на основу коначне ранг - листе. Одлука директора је коначна.

### ПОТРЕБНА ДОКУМЕНТА

### ( оригинална документа или оверене фотокопије):

Кандидат приликом пријављивања на конкурс, уз пријаву на конкурс (која се добија у Дому или је можете преузети са сајта), подноси установи следећу конкурсну документацију (оригинална документа или оверене фотокопије):

- јавне исправе о завршеној основној школи (сведочанства о завршеним разредима од V до VIII и уверење о обављеном завршном испиту) и потврда о упису у средњу школу (за ученике који су уписани у I разред средње школе),

- сведочанство о завршеном претходном разреду средње школе (за ученике који су уписани у II, III или IV разред средње школе),

- уверење о приходима по члану породице од 01.01-31.03. текуће године, издато од стране надлежног општинског органа из места пребивалишта где његов родитељ односно старатељ има пребивалиште (да пребивалиште није мењано шест месеци пре објављивања конкурса),

- диплому и друге награде са учешћа на такмичењима ученика, која се налазе у календару такмичења ученика (у организацији Министарства просвете) у претходно завршеном разреду,

- потврду о владању у установи - дому ученика, током претходне школске године, односно награде и похвале за учешће у активностима и изречене васпитнодисциплинске мере (за ученике који су уписани у II, III или IV разред средње школе).

Неблаговремене, непотпуне и од неовлашћеног лица поднете пријаве на конкурс, неће се разматрати.

**Кандидати из осетљивих друштвених група**

Кандидати из осетљивих друштвених група који према редоследу на коначној ранг - листи нису добили смештај имају право да у року од 24. до 28. августа 2024. године поднесу захтев Дому да се посебно рангирају у оквиру наменски опредељених капацитета.

Уз захтев кандидат подноси документацију којом доказује припадност осетљивој друштвеној групи, и то:

- из материјално угрожене породице - решење Центра за социјални рад да су примаоци сталне социјалне помоћи /оверена фотокопија/,

- ученици без родитељског старања - потврда да су на евиденцији Центра за социјални рад или извода из матичне књиге умрлих (уколико су родитељи преминули).

- из једнородитељских породица – извод из матичне књиге умрлих за преминулог родитеља или извод из матичне књиге рођених ученика,

- из ромске националне мањине – потврда Националног савета ромске националне мањине, односно Канцеларије за инклузију Рома,

- лица чији су родитељи нестали или су киднаповани на територији Косова и Метохије и на територији република бивше СФРЈ – потврда одговарајућег удружења породица киднапованих и несталих лица,

- избеглице и расељена лица – потврда да се корисник налази у евиденцији о избеглим или расељеним лицима (прибавља се у Комесеријату за избеглице и миграције РС, а преко Повереништва за избеглице са територије Општине пребивалишта),

- повратници по споразуму о реадмисији и депортовани ученици – потврда МУП-а;

- близанци (чији је брат/сестра близанац остварио право на смештај) - извод из матичне књиге рођених,

- ученици који се школују за образовни профил за дефицитарно занимање, ученици који се школују за образовне профиле дуалног образовања – уговор о стипендирању са социјалним партнерима.

За сваку осетљиву друштвену групу формира се посебна ранг листа, на основу бодова из коначне редовне ранг листе. Кандидати из осетљивих друштвених група биће пропорционално заступљени /рангирани/ у односу на број пријављених, и то до 10% наменски опредељених капацитета установе.

**За ближа обавепштења кандидати се могу обратити преко телефона:**

**034/205-677, 034/370-201, 034/370-205**